
صور أحمد المدني 01 


" بالنسبة للفطور عندي في البيت يعني الصُبح العادة عادة الناس اليوم بِجيبو فول وبِجيبو فلافل وبِجيبو حمص وبِحَضرو بُرَاد الشاي هيكا وبُقُعدو مع بعض وبِفطرو تمام والحمد لله وبحمدو الله على النعمة هادي " 
اليوم شو أفطرت ؟ 

والله لِسَا ( ما أفطرت ) بس أنا جِبِت معايا عَجْوَة ... يعني أنا فطوري كل يوم حاجة حلوة ... يا إما مُرَبى ( طَطْلي ) يا إما شقفة حلاوة مع كباية شاي أو كُباية حليب ... هادا فطوري أنا ... بس في البيت إلي قلتلك عَنُو ... بِجيبو فول أو مقلالي ... انا ما بَحب المقالي ... وبالنسبة للغدا ... الغدا أنا عندي برنامج في الأسبوع ... يوم مثلا طبيخ بازيلا ... يوم طبيخ فاصوليا ناشفة يوم فاصوليا خَضرا يوم ملفوف ... كل يوم طبخة ... يعني بِعْمَلو الطبخة وبِضَل إشي بِحُطوه بالتلاجة وتاني يوم بُطُبخو طبخة تانية ... إلي بِحِب الطبيخ هادا مثلا بيوكل منو وإلي بِحبوش بِقْدَر يِطَلِع من التلاجة شوية طبيخ أيا حاجة بِدُو إياها ... وبالنسبة للعَشا إنتا عارف ... شوية مقالي ... شوية بطاطا .. .شوية بيض ... إلي بِدو مثلا بِحِب الفلافل بِحِب الفول بِرُوح بِشتري مثلا فول أو فلافل مع بُرَاد شاي ... وبِقْعُد والحمد لله على هالنعمة إلي إحنا فيها ... والحمد لله كل إشي اليوم متوفر عِنا في المنطقة " 

طيب بالنسبة لفطورك اليوم شو جايب معك ؟ ( صور : أحمد المدني 01 ) 
الأكلة هادي ( زاكية ) جِبِت لأهلي ستة كيلو عَجْوَة مع مرطبانين دِبِس أو تلاتة ... مع مُكَسَرات ... عين جمل وفستق ولوز وحاجات زي هيكا ... مع زيت زتون ... يعني الستة كيلو تقريبا بياخدو أربعة لتر زيت زتون بِحُطوه بطنجرة هيكا وبْطبخوه طبيخ ... هادا كان في العادة القديمة ... أنا بَدَوِي ... وفي العادة القديمة بِطُبخوه بالمُكَسَرات مع زيت الزتون مع العجوة ... فأنا بَحِب أفطر منها كل يوم ... بأجيب معايا رغيف من البيت وبأحُط فيه مع كٌباية شاي بَلْقَاها حاجة ( كويسة ) بَضَل يمكن لتاني يوم ما بَجُوع ... وهادي حاجة أحسن من المقالي والفول "

كيف بتعملوها بالزبط ؟ 
" هادي بِجِيبُو مثلا على كل تلاتة كيلو عَجوَة بِجَيبُو قِنِيَة زيت زتون ( قزازة زيت زتون) من النوع الجيد ... مع مرطبانين دِبِس مع شوية مُكَسَرات عين جمل مع لوز ... مُكسرات يعني ... وبِحُطوها بطنجرة وبِحُطوها عالغاز وبِضَلو يِحركُو فيها ... يِطُبْخُوها طبيخ عادي ... وبعد ما يُنْضُج تمام بِحُطوه في جَرِة فُخَار ... هادا كان أيام زمان ... أنا بتذكر أيام لما أَمِي بحالة الولادة ... يعني بَعْملو الأكلة هادي للنساء وقت ما تِلَد ... لإنو هانا في اللحظة هادي بتكون هِيَا والدة وبتكون العْرُوق والشرايين بْتِبقَا راخية ... فهادا بِقَوِي عندها كل إشي بالنسبة للحليب وبالنسبة لجسمها ... بِتْشِد حالها يعني يمكن خلال  ( ساعتين تقوم )  يعني تِلَد من هان وخلال ساعتين تشتغل شُغل البيت ... مش زي نساء اليوم بْتِلْقاها بدها أقل حاجة أسبوع وهِيا ( في الفراش ) فالأكل هادا كانو بِعْملوه عِنا للنساء لَمَا تِلَد الوحدة ... أمْهَاتنا وأبواتنا بِعْرَفوه الإشي هادا ... وأنا بأجيب منو هادا كل يوم وبآكل منو شوية ... عَشَنو حلو هيكا ... بحب الحاجة الحلوة أفطر منها ... مع كباية شاي مع كُبايتين حليب بكون حاجة مرتبة " 
إنتا قلت إنك بدوي ... يعني هادي الأكلة خاصة بالبدو ولا كيف؟  
" هادي بِعْمَلُوها البِدِو ... هادي الأكلة بِعْمِلوها البِدِو لحتى الآن بِعْمَلوها هادي الأكلة ... وأهل المدن بعرفوهاش إلا الجيل الكَبير ... أما جيل اليوم ما حد بِعرفها ... يعني أنا أَمي الحجة هِيا الموجودة وهِيا إلي بْتِعملها ... الأكلة هادي ... هيا بْتعملها دايما ... هلقيت عيالي بتقوم الصبح وبِتْسخنه وبْتسحب منو وبِتْحُط في الرغيف ... كل يوم ... هادا وقت وهُوا موجود ... لكن مثلا يِخَلِص هلقيت ... مثلا أنا جِبت ستة كيلو وقربو يِخَلْصُو... فأنا بأجيب شقفة حلاوة مع كُبايتين حليب مع كباية شاي وبأفطر وإذا ما في حلاوة في مْرَبى ... ططلي ... والمُربى بَحُطو بصحن أو بَحُطو بْسَندوِش رغيف وبوكلو مع كبايتين شاي هادي الحاجة إلي بأفطر فيها " 
طيب معروف إنو الشاي بِتَكَلِش مع الإشي الحلو ... إنتا كيف بتشرب الشاي مع الحلو ؟
" أنا بَقُلك بحب الحلو حتى الشاي لما بَعملو هانا بعملو حلو ... أنا بَعملو بإيدي ... أنا برغب الحاجة الحلوة ... أنا بحكي عن حالي أنا ... يعني مثلا فيه بِفطرو الصبح مقالي فيه بحبو الفول فيه بحبو الفلافل ... ( وانا بحب الإشي الحلو ) "

طيب إنتو البِدُو إيش أكتر أكلة مشهورة عندكو واكتر حاجة بتعملوها ؟ 
" والله في الشِتا بيعْملو طبخة الملوخية الناشفة مع عدس أو مع فول ... هادا طبيخ عادي ... بِطبخوها طبيخ عادي ... عدس بيطبخوه وبِِحُطو عليه ملوخية ناشفة وبِنَزْلُوها مع فلفل أحمر مع لمون مع بصل أخضر ... بالشِتَا هادي بالذات ... غير الشِتا لا ... لإنو حامي ... نشويات هادي ... والنشويات حامية ... بعدين في طبيخ في الوقت الحاضر يعني في الشِتَا فيه الخُبيزة هادي إلي بتطلع في البيارات ... هادي غنية بالمواد الحديديَة ... الناس ما شاالله عليهم بِرُوحو في الخَلاَ في البيارات بِجِبوها أو بشترُوها من السوق فيه ناس بِيجو يِبِعُوها ... فهادي كمان حاجة غنية غنية بالمواد الحديدية يعني حاجة ماشاالله عليها ... هادي مع لمون مع فلفل أحمر ... بِعْمَلُوهَا زي الفتة ... فتة ... عادي خبز بِفِتُوه وبِحُطُو عليه الطبيخ              ( الخبيزة ) وبِخربطوه مع بعضو مع شوية لمون مع فلفل أحمر مع بصل أخضر وبْيُوكْلُو وتمام التمام ... وفي الصيف إنتا عارف فيه متوفرة الملوخية الخضرا فيه الباميا فيه االقَرِع وكوساية ( نلاحظ ان مسميات هذه الخضروات تختلف من حيث لهجة أهل المدن فالكوساية تسمى في المدينة كُوسَة على سبيل المثال ) هي الطبخات الموجودة ... بطاطا مثلا بِطُبخُوها ... والملوخية هادي أحسن أكلة ... الملوخية والباميا ... في الصيف ... لإنها بِتِبْقا متوفرة وبعدين بْتِبْقَا مش غالية في الوقت هادا ... بْتِبقَا متوفرة كتير ... الملوخية والباميا " 

طيب إنت بتعتقد إنو فيه فرق بين أكل البِدُو والناس إلي بِعيشو في المُدن ... المتحضرين خليني أقول ؟   

" كان أول ( فيه فرق ) أما والله هالوقت ( لا ) يعني أول زي ما تقول الأكل كان عِنا إحنا البَدُو ... بِنْرَبي جاج ... بِنْرَبي غَنم ... بيُوكْلُو مثلا بيض بلدي بدل ما بيُوكْلُو البيض الإسرائيلي ... يعني المُدن مِتِبعِين البيض تبع المزارع هادا ... تبع الإسرائيلي ... لكن اليوم البيض البلدي سبحان الله بِتيجي بْتِعمل البيضة بْتِفتَحها بْتِلقَا إلها نكهة ... مش زي البيض الإسرائيلي ... بعدين الجاج البلدي ( أحسن ) الجاج الإسرائيلي اليوم خلال أربعين يوم بْتِلْقَا الوحدة وزنها إتنين كيلو كان إحنا أَمِي بِتربي جاج تقعد مثلا 8 تُشْهُر ( 8 شهور ) لنا تصير الوحدة وزنها كيلو ونص أو إتنين كيلو ... 8 تُشْهُر ... وكذلك الغنم ... هلقيت الغنم مثلا أبوبا كان بِرَبي غنم كان مثلا لما يِيجي يدبح الخروف تِلْقَا حتى اللحمة تختلف عن لحمة اليوم سواء الدواب أو البَقر كمان ... ليش ؟ لإنو كان أيام زمان البقر والدواب كلو كان في الخَلا بْيُوكْلِن عِشِب أخضر ... فَبْتِلقا الشوربة تعت الخروف ... بِتِلْقا طعمها بيختلف عن اليوم ... الحَلال إلي بيوكل العلف والله يعلم العلف هادا من إيش مصنوع ... فرق كبير ... زي الجاج الإسرائيلي والجاج البلدي ... اليوم الجاج البلدي بْتِلْقَا الشوربة تعتو تختلف عن شوربة الجاج الإسرائيلي بل وإنو أغلب الأمراض من الأكل إلي بْنُوكْلُو ... لإنو اليوم الحَمَام ... الحَمامات اليوم ( الحمامات الزراعية ) حَمَام البندورة كان بِعْمَلو 20 بُكسة ... اليوم الحَمَام البندورة ولا الخيار يوميا بِتْطَلِع منو 100 بُكسة ... نتيجة إيش هادا ؟ هادا نتيجة إنو كلو اليوم عالادوية ... الأدوية إلي بِرُشوهم على الشجر ... المواد الكيماوية إلي بِرشُوها على الخُضرة وعلى الفواكه وعلى الكوساية وعلى البندورة وعلى الخيار ... هادي تسبب أمراض ... أغلب الأمراض إلي اليوم بِنْشُوفها ... الأمراض السرطانية والجلطة ... الدكاترة بِقلك كلو هادا نتيجة الأدوية إلي بْتِنْرَش ... هادي أدوية خطيرة ... هادي مواد كيماوية ... فاليوم بتذكر أيام إحنا صغار أو شباب 12 سنة ... كنا نِطلَع في الخلا حبة البندورة إنتا تْشِمها ... الشمام البلدي إلي هلقيت ما بِنْشُوفو والبطيخ ... بَقا تِشِم ريحة الشمام والخضرة وإنتا طالع من المخيم ... طالع على الخلا ... من مسافة إتنين تلاتة كيلو ... اليوم إنتا حُط بذرة البندورة أو الخيار أو أيا شجرة في الأرض ما بتِطلَع إلا عن طريق الأدوية والرَش ... كان أيامها إذا بِحْتَاج الأمر ( يِرُشُو ) ... يعني الخيار والبندورة يِِرُشو عليها شوية كبريت من الكبريت الأصفر هادا ... إذا بِحْتاج الأمر ... اليوم إطَلَع إنتا اليوم الموت ... بتسمع فلان صار معو جلطة ... فلان معاه السرطان ... فلان معاه الكبد ضَرب... فلان معاه الكِلى ... هادا والله كلو نتيجة الأكل إلي بْنُوكْلُو في الوضع إلي بِنْعيشو هادا ... كان زمان لما تسمع واحد مات اليوم في رفح أو مات في بيت حانون ... بس اليوم بْتِلْقَا في الحارة عندك ( ناس كتير بِتموت) نْتٍسمع تْنين ( 2 ) ماتو في المغازي ... تلاتة ماتو في البريج .. أربعة ماتو في دير البلح ... الموت حق وبغتة بِيجي لكن نتيجة الأكل إلي بْنُوكْلُو اليوم "

" والله وأنا بدي أقلك البَدُو اليوم ... أنا بدوي ... في ناس هلقيت بتفكر البِدو هلقيت عايشين في بيوت شَعِر ... هلقيت ما في بيوت شَعِر ... هلقيت إحنا عِنا عمارات ماشاالله ... في إلنا صحاب وقرايب أنا إلي بِتْخُش في البيت ... فِلَة ... وهُو بدوي وأصلو بدوي وأبوه وسيدو أصلو بدوي ... لكن اليوم فشي ضل ( بدوي زي زمان ) أنا إلي بنات في الجامعة ... بِقْرِن في الجامعة الإسلامية ... تقول هادي البنت بدوية ...بِقُلك لا يا عمي هادي بنت ماشاالله مَدَنية ... اليوم ( الوضع تغير ) مع العلم " 
طيب كيف كانت مراسم الأكل عند البِدو أيام زمان ؟

" أيام زمان كانو بِرَبو مثلا البقر أو الغنم ... بِجيبو اللبن تبع البقر وبِخُضُوه وبعملو منو لبن ... حليب ... بْيِغْلُو حليب ... بِعْمَلُولهُم شوية بيض ... أنا بدوي وبالوضع الحالي بَرُوح بَشتري لبن ... لبن من الخضيض هادا ...وبَحُطو عندي في التلاجة والحليب كذلك بأجيب قِنِيَة إتنين لتر وبَغليها وبَحُطها في التلاجة وقت ما بدي بُوخُد منها وبَغلي وبشرب منو ... كانو زمان عايشين عاللبن وعالحليب وعلى الجبنة البلدية ... يعني أنا إلي قرايب هلقيت عايشين في منطقة جُحر الديك ... هيهُم بِرَبُو غنم وبِرَبُو بقر وبعملو جبنة وبِعملو حليب وبِعملو لبن وبِبيعو ... بِنزلو على غزة وبِبيعو في يوم الجمعة ... في سوق الجمعة ... وبِبيعو طيور وببيعو غنم وببيعو كل حاجة وعايشين من ورا الدواب ومن ورا الطيور ... وأكلهم عادي ... بعملو بيض بعملو حليب بعملو جاج ... بِدبَحو من عندهم ... بِرَبو بَط بِرَبو كل إشي ... وعايشين ... لكن اليوم إلي بِنْزِل عالبلد بِشتري حلويات ... يعني البَدو بِعرفو كل حاجة هلقيت ... وأواعي بِشترو ... شبابهم وولادهم اليوم بتطلع في الشَب ما بتعرفو إنو بدوي ولا فلاح ولا مدني " 
كيف كان نظام الأكل عند البِدُو؟

"أيام زمان كانو عايشين في بيوت الشَعِر ... كانو بِجِيبُو مثلا القمح مش زي اليوم كْيَاس طحين أو شوال طحين أبو 50 كيلو ... كانو بِجِيبُو قمح مثلا قول طن وبِطْحَنُوه بالمَطْحَنَة ... عندهم مطاحن يدوية لليوم هيها موجودة عندي المطحنة اليديوية هادي ... بِطْحَنُو هادا القمح وبِحُطوه وبُخبزوه على الصاج ... بِعْرِفوش كانو أيامها الفْرَان ... فشي أفْرَان ... خُبز شْرَاك يعني ... شْرِاك يعني فراشيح ... وبعملوه مع لبن ... كانو بِفُِرْشُو جنب بيت الشَعَر وبِفِرْشُو عالأرض شقفة قماش أو خِيشة هيكا وبُقُعدو وبِفطرو وبِعْملو شاي وبِعملو قهوة وببقا الختيَار مثلا قاعد بعيد عن البيت وجيرانو حواليه الختيارية بقعدو ... بشربو قهوة وبشربو شاي وبِتْخَرَفُو ... اليوم النظام غير ... فيه بعض من البَدُو كلو نظام طاولات بقعدو هوا والعِيلة على طاولات وبيوكْلُو وبِشرَبُو وفيه عالأرض ... يعني فيه مطبخ وأماكن للأكل فيه أماكن لنوم وفيه أماكن للراحة ... يعني الوضع بِختِلف عن أيام زمان " 
شو بيوت شَعَر ؟  
" الوبر تبع الدواب بِجِبوه وبِغِزْلوه خيوط وبعدين كانو يِجِبُوه على مصانع هانا بتذكر بالشجاعية كانو يِجِبُوهم ويِعْمَلًُوهم شُقَف سِجَاد عألوان حسب نوع الصَبْغَة إلي بِدُو إياها بِعْمَلوها ... نظام فْرَاش عربي أرضِي ... بُسُط وهَيّهُم موجودات عِنا لليوم ...وكان أيامها فشي غاز ولا فيه إشي كان عالحطب يِعْمَلو ... الحطب كان متوفر وبُطُبْخُو وبِعْمَلُو كل حاجة على الحطب ... أَمِي كانت تعمل ... أَمِي مع بناتها ... مثلا بِسَعْدِنْها بناتها ( يساعدوها ) وهي كانت تعمل الشْرَاك ( الفراشيح ) بْتِعمل الطَبيخ ... بْتِعمل كل حاجة على الحطب ... اليوم الوضع بِختلف ... اليوم فيه عالغاز عندك ... فيه عالكهربا فيه فران فيه كل إشي ...     ( زمان بيوت شَعَر ) وإذا كان في جنب الدار هيكا شجرة فيها ضَلة بُقْعُدُو تحت الضِلِة أو فيه مكان مثلا مُخَصص في بيت الشَعَر ... كان بيت الشَعَر هادا بعملوه 15 متر طولا طول بِعْمَلُو في النُص قِسِم مثلا للنوم ... قسم للقَعْدَة للأكل ... وقسم للاستراحة لو واحد بِدو يِتْرَيَح  في مكان لَحالو .... زي هيكا ... وكان نظام الحمام لما الواحد يِرُوح يِتْحَمَم كان بِروح يِسَخن المَيّة ... اليوم بِفْرِق ... اليوم في عندك حمام شمسي بِخُش الواحد تحت الدُش وبِتْحَمم " 
طيب إيش الأواني إلي كانو يستعمولها ؟
" كان أيامها الفُخار الموجود ... فشي نظام صحون قزاز أو الحديد كان كلو فُخار ... والفْرَاش كانو يعملو عن طريق القَش تبع النَخِل هادا ... يعملوه زي الحصيرة ... شكل الحَصَايِر هدولا وكان على إيديهم يِسَووها " 

طيب اليوم إحنا بسنة 2012 إيش إلي ضايل عندكو من ثقافة الأكل والشرب الخاصة فيكم ؟  
عِنا ... أنا بدوي ... وهي الفُخار عندي هان ... هيها هيها ( يؤشر المبحوث لأواني الفخار الموجودة عنده ) هَيها الفُخَارة ... بحب آكل فيها ... فيه مثلا بريق الفُخَار بْتِلْقَا المَيّة سبحان الله بدون ما تْحُطها في التلاجة ... حُط المَيّة في بريق الفخار وحُطها في الضِلِة بْتُوخد منها مَيّة باردة وبعدين صحيا أحسن من مَيّة التلاجات وما التلاجات هادي ... وفيه عِنا لليوم منها ... يعني أّمي هَالحِين ( هالوقت ) ما بتشرب إلا في الفخار ... أو أبويا الله يرحمه كان ما يشرب إلا في الفخار ... كان يِحُط عندو في الشِق ... عندو ديوان هُوْ ... كان يِحُط عندو في الشِق بريق الفخار يشرب ... المَيّة المْتَلَجَة هادي ما يشرب مها ... المَيّة هادي ( مّيّة الفخار) طبيعية سبحان الله مع الفخار بْتِلْقاها لحالها باردة ... واليوم بْنوكل ( في الفخار ) أنا بالنسبة إلي بْوكُل في صحون قزاز أما جيل أَمي يمكن بِتحب الفخار ... وهُوْ أفضل " 

طيب إيش إتغديت مبارح ؟ 

" مبارح والله يا شيخ إتغدينا ( فول أخضر ) ... مبارح رَوحِت فَجَابو فول أخضر ... كانو طابخين فول أخضر مبارح ... وهُوا إلي في السوق موجود اليوم ... الفول الأخضر والفاصوليا الخضرا والملفوف والزهرة مثلا ... هي الطبخات إلي اليوم موجودة في السوق ... هي إلي بَشتريهم "

إنتو بتاكلو مع بعض ؟ 

" أي نعم هادي عند البِدُو ... هلقيت إحنا بطبيعة الحال مش كل واحد بِحُط أكل لحالو ... يعني مثلا إلي بِيجي من المدرسة إلي بِيجي من الشغُل ... بِقعدو مع بعض بِحُطو الأكل في صحن واحد وبْيوكلو مع بعض ... عِنا هيكا مع بعص بْنُوكل ... مش كل واحد لَحَالْ ... يعني هادا إلي وهادا إلك ... لأ... البِدُو أغلبنا بِنْحُط الأكل مع بعض ... أنا بَطَلَع عَنِطَاق قرايبي لما بَرُوح عليهم بِجيبو الأكل مع بعض وبوكلو كلهم ... بقعدو حوالين بعض هيكا وبْيُوكلو ... والقعدة بتِبْقَا قعدة عالأرض هلقيت ... إحنا البِدُو أغلبهم يمكن 80 في المِيَة (80% ) من إلي بَعرفهُم ... أغلبهم فوق الثمانين في المِيَة بُقُعدُو كلهم عالأرض ... مش عالأرض عالأرض ... بِبقُو فارشين حرام أو قاعدين عَنايلون أو عَفَرشَات والأكل بِبقا محطوط عَنايلون وبُقعُد الأبو وبْتُقعُد الأم والولاد ... كلهم حوالين بعض بُقُعْدُو ... الأبو في الواجهة ... وعيالو بْتِبقا في وِجهُو والولاد يِبقُو حواليه قاعدين ... حوالين الأَب والأَم ببقو قاعدين ... وفي اليوم بِستَخدِمو المعالق وفي بإيديهم ... أنا والله يا شيخ في أكلات ( كل أكلة إلها إشي ) يعني مبارح أكلت فول أكلت بالمعلقة الفول ... في بِحُبو ياكلو بإديهم ... مثلا بياخد من الرغيف وبِغَمِس عادي ... بياخد من الرغيف وبِغَمس بإيدو ... أما الرز الختيارية هادا الجيل الكبير ما بِحب ياكل بالمعلقة ... في منهم موجودين هلقيت لحتى الآن ... للفترة هادي وبإيدو بياكل ... بِكْبِش هيك ( يضحك المبحوث ) بِكْبِش هيك وبيوكل ... بِكَبِب الرز أو المفتول مثلا وبيوكل بإيدو ... 
طيب جيل اليوم المُرفه لما يشوف واحد بياكل في إيدو إيش بصير ؟ 

" في منهم بِكِشُو ( يقرفو ) وفي منهم بِقُلَك عادي هادا الجيل الكبير مْتعَوِد عالوضع هادا ... الأكل هيكا ... يمكن من الولاد يِلاحظ على أبوه يشوفه يوكل هيكا ... وإذا كان جاهل ممكن يِقُلو يابا ليش بتوكل هيك ... بِقُلُه يابا أنا ( بآكل ) زي أجدادي ... سِيدك مثلا وأبوه ... أو أبويا كان يوكل هيك فأنا متعود غني آكل ... وبِلْقى الأكل بإيدو إلو طَعْمِية أكتر من ما يُوكل بمعلقة ( لفظ طَعْمِيَة خاص بالبِدُو وفي المُدن يُقال إلو طَعِم ) 
طيب إيش تْعشيت مبارح ؟  

" والله أنا عشان بَرَوِح زي ما تقول آخر النهار ما بَتْعَشَا ... خلص بَرَوِح بعد العصر ... بَصَلِي العصر وبَرَوح بوكل وخلص بَتْعَشَاش ... ودير بالك إذا بِدك تتعَشَا إتْعَشَا بين المغرب أو العِشَا ... أو قبل المغرب ... أما تتعَشَا مثلا بعد العِشَا ( مش كويس ) يعني بدي أقلك أنا بالنسبة إلي يومت ( يوم ) الجمعة عشان بَكُون قَاعِد بَتْعَشَا ... ليش ؟ بَتغَدَا بعد صلاة الجمعة بعد ما أَرَوِح بَتْغَدَا ... يعني في فترة بين الضهر للمغرب أو للعِشَا ... فالواحد بِجُوع ... فَبَقُلْهُم هاتو أيا حاجة خفيفة ... لإني لو بدي أتْعَشَا عَشَا ( تقيل ) يمكن طول الليل الواحد بِدَّايَق ... هُو الأفضل إذا ما تَعَشَا قبل المغرب أو بين المغرب والعِشَا ... حتى بين المغرب والعِشَا كمات تقيلة ... فالأفضل تركه ... تركه أفضل ... صحيا يعني ... لانو توكل مثلا وتنام مش كويس ... يمكن يصير معاك حَزَاز يصير معاك إشي ... الأكل بِدَايِق عالواحد في النوم ... إذا بِتْعَشَا متأخر ... وأنا لاحظت الظاهرة هادي ... إنو بَدّايق لما أتْعَشَا بعد المغرب أو بعد العِشَا ... يعني يومت الجمعة لما أتْعَشا بعد المغرب أو بعد العِشَا والله يمكن بَدَّايق كثير " 
طيب إيش إتغديتو أول مبارح ؟ 

" والله يا شيخ أنا بتذكر أول مبارح إتغديت فول أخضر ... لإنو طَبَخُوه أول مبارح وقلتلهم مبارح هَتُولي فول أخضر ... فطبيخ أول مبارح أكلت منو مبارح " 

طيب يوم الجمعة معروف هوا يوم اللمة إنتو البِدو كيف جو يوم الجمعة عندكو ؟  

" إحنا يومت ( يوم ) الجمعة عادي الكل بِقُوم بِرُوحو عالمطعم بِشترو فول وفلافل وحمص وبِفْطَرُو وبْيِشربو شاي وتمام التمام ... هلقيت بِبْدُو مثلا يِحَضرُو لوجبة الغداء ... وجبة الغداء بَرِوح مثلا بِشتري جاجتين ... فَبِقُولُو إيش نعمل ؟ إيش رايكو ؟ إيش نِعْمَللِكُو ؟ نِعْمَللِكُو شْرَاك ( فراشيح ) نِعْمَللِكُو كَبْسَة رز أو مثلا مقلوبة ... بِرْجَع الرَاي راي الكُل يعني ... فَمَرة بِعْملو مثلا شْرَاك ( خبز الفراشيح ويقصد بها الفَتَة ) ... مرة بِعْملو مقلوبة ... ومرة بِعملو مفتول إذا هما بيوخدو الراي عالمفتول ... فَبنروح إحنا عالجامع وبِصَلُو وبعد الصلاة بتقوم المَرة وبِطُبْخِن الطبيخ وبِيجُو من الجامع وبِتْغَدُو وبُِقعدُو مع بعض هيكا ... وبِحُمدُو الله على هالنِعْمَة وبِتْضَل فترة العَشاء ... العَشَاء هادا هُما كل واحد على رغبتو ... إلي بِدو مثلا بيض ... إلي بِدو بطاطا ... وإلي بدو ( بتنجان )  
كل واحد لحالو ؟   
" لا لا ... إحنا عِنا طبع ... بِجْتمعو مع بعض سواء في فَطُور أو في غداء او في عشاء ... لو واحد مثلا كان طالع بِحُطُولُو أكل عَبال ما ييجي وهُوْ يُوكل ... إن كان في مشوار مثلا أما وقت الغداء غداء ووقت العَشَا عشا مع بعض يعني " 

طيب في المناسبات الخاصة فيكم لو إنتا بدك تزوج بنتك شو بتعمل أكل ؟  

" والله هَالْحٍين الوضع بِخْتَلِف ... سيبك مني أنا ... أقلك أيام أبوي ... أنا أَمي من عيلة ثانية ... في قرابة بس من عيلة ثانية ... فَبَقول لأبوي يابا بدي بنت فلان فَبِرُوح يُخْطُب بنت فلان ... كانت المادة ( صعبة ) بالنسبة للمصاري ما في ... كانت خفيفة ... فكانو يِرُوحو يِقُولو مثلا لأهل البنت ... انا بدي بنتك لإبني ... وبقولو والله انا عندي إبن إيش رايك تعطيه بنتك ... فكان أيام زمان عملية البَدل ... أنا بآخد أختك وإنتا بتاخد أختي ... فالعادة هادي هلقيت في الوقت الحاضر إنتهت ما في منها ( تم مقاطعة المبحوث لعدم إنحراف النقاش لموضوع آخر ) 

خلينا نحكي بطعام المناسبات عندكم عند الأفراح ؟
" أيام زمان انا بتذكر ... يعني هلقيت انا عمري فوق الخمسين سنة ... اليوم بِعْملو نظام حفلات وما حفلات ... فيه كان الدِحِيَة والمَقْرُون والدبكات الشعبية ... أبوي كان قبل الفرح بأسبوع بِبْقَا الفرح قاَيِم ... كل ليلة بِيجُو ... والنسوان بِيجُو في مكان لحال في البيت ... والرجال بِيجو في مكان ... وبِعْمَلُو فَرَح ... وكان أيامها ماشاءالله الخير متوفر ... يعني بِعْمَلُولهم عَشَا ... بِجيب خروف خرفين بيذبح ... هادا غير الغدا تبع الفرح ... وبِعْمَلولْهُم عَشَا ... ووقت الغدا كمان بِعْمَلُولهم ... يعني الإشي متوفر ... كان النظام على القْدُورَة       (  أكلة القِدْرَة رز في الفخار مع اللحم ويطبخ في الأفران ) كان يطبخوه طبيخ عادي على النار ... كلو كان عالحطب ... وبِعْمَلُو خبز الشْرَاك هادا ... كانو مَبِعْمَلُوش عَشَة ... العَشَة الرز والحاجات إلي زي إلي في المطابخ اليوم ... عَشَة بقولو عنو ... هلقيت كيف كان نظام الفرح ؟ الفرح بعد أسبوع بِرُوحو بِجيبُو العروس وثاني يوم بِصِير نظام الغدا ... الغدا مثلا أنا إبن عمي جَوَز إبنو بَرُوح بآخد خروف وبَوَدِيلُه إياه ... وكذلك أخوي وكذلك إبن عمي ... كل العيلة والقرايب والصحاب ( بياخدو خرفان ) ... هلقيت الخروف هادا ما بتروح تبيعو مثلا ... بقا أوقات يلحق العريس 20 و 30 خروف ... فَبِرُوح كيف يعمل ؟ بِرُوحِش يِقُلك خَلَص هي عَمَلِِت أكل وبدي أبيعهم ... لا ... مثلا أنا جبت خروف بدبحو قًُدَامي ... وكان  أيامها بِِدْبَحُو 20 و 30 خروف ... والعادة هادي كيف ؟ مثلا بُكرة هوا جَوَز إبنو إنا بَرُدِلو الإشي هادا ... مثلا فلان جَبْلِي خروف فأنا بَرُوح بأشتري خروف وبأروح بَقَدمُو ... مثلا لقريبي أو لصاحبي لإنو قدملي قبل هيك ... يعني سداد ودين ... الإشي هادي عادة عندهم والخير كثير يعني ... فَبِدبحوه ما بِخليه عندو مثلا يِرُوح يِبيعو ... بِدبحو ... الهدية لا تُهْدَى ولا تُبَاع زي ما بِقُولو ... وكل بْيوكل ... يعني ماشاالله الأكل كان يِكَفي ويزيد ... المهم ما يِخِس عليه الإشي  ( ينقص ) وبعدين كان نظام العَشَاير ... يعني بِيجُو عشيرة فلان ... بِعْزِم عشيرة فلان وعشيرة فلان ... بِيجُو المختار وولادو وولاد ولادو وجماعتو ... هادا بِجيب عَشر تنفار وهادا عشرين ... يعني زي نظام اليوم ... لما إنتا اليوم تعمل غدا ... بِيجُو أهل الحارة وهادا وهادا وبْتِعْمَل غدا إلي يِكَفِي لكل الناس ... أنا أيام مَتْجَوَزِت جِبِت عِجل ... وقالو يمكن والله ما يِكَفي ولاد عمي ... راح أبويا جاب 100 كيلو وكَفَى وإِجُو ناس إشي يعني إيش بدي أقلك ... "   
ليش كانو أهل زمان يتباركو في العَزايم ؟ 

" آه ... إلي جاي عليك كإنو جايب معاه مش خروف ... كإنو جايب معاه عجل ... إيش يعني بدي أعمل فرح وادبحلي خروف ومحدش ييجي علي وأوكلو انا وولادي مثلا وقرايبي ... لا ... لما بَشُوف الناس بتيجي عليا هادا بِأَدِي للتآلف بين الناس ... والمحبة بينهم ... يعني إحنا البِدُو كيف نظام الغدا مثلا ؟ أنا شفت في غزة ومناطق ثانية وقت ما ييجي الضيف بِجيبُو الأكل وبِقدموه دُغري ... هادا إِجَا ومِشِي ( يعني الناس يأكلو وينصرفو مباشرة ) لا ...  إحنا بْنستقبل الناس مرة وحدة وبِطَلْعُو الأكل مرة وحدة ... في الجنوب عِنا ... بعدين بدي أحكيلك بالنسبة للمَيَاتِم ... بِختلِف أيام زمان عن الأيام هادي ... المَيْتَم اليوم ( غير ) مثلا أنا لو توفى أبويا نظام الأكل أيام الرسول عليه الصلاة والسلام لما كان يقول إصنعو لآل جعفر طعاما لقد جاءهم ما يُلْهِيهم عن الإشي ... كان أيام زمان بَتْذَكَر وحتى في منها العادات هادي عن أبهاتنا وقرايبي ... مثلا بوقت ( العَزَا ) اليوم أول يوم ... بْتِلْقا الجيران ... هادا الإشي موجود حاليا في المخيم ... الجيران بِروحُو بِِجِيبُو كرتونتين ثلاث كراتين بيض مع تلت أربع ربطات خبز مع علب حمص تلاتة كيلو ... هادا وجبة الإفطار ...بِيجي عيلة تانية بِجيبو الغدا لدار المُتَوفى ... يعني هادا العادة موجودة عِنا لحتى الآن ... العيلة الثانية مثلا بِعْمَلو أكل ... بِعملو أكل إيش ؟ مثلا زي اليوم جاج او لحمة أو رز أو بُطْبُخ طبيخ عدس أو أية طبخات وبِجِبْلُو طنجريتن تلاتة وبِجيب معاه أكم ربطة خبز وبِجيبها ... وجبة العَشَاء بِروح مثلا واحد بٍِجبلُو عشرين صحن فول أو عشرين صحن حمص مع شوية فلافل مع شوية بيض ... وبِقَدمهَا ... اليوم بالعكس ... لما يكون الوضع هادا أهل الميت هُما إلي بِجيبو الأكل منهم ... ويمكن هُوا في وضع يُرثى له ... فشي معاه مادة ( مصاري ) يمكن يِرُوح يِدَايَن ويعمل أكل ثالث يوم وأول يوم وثاني يوم ... فهادا خطأ ... هاذا لازم إنو الجيران والأقارب هُما إلي يساعدو أهل الميت ... لإنو أهل الميت دُوبْهُم حالهم في الوضع هادا ... يعني هُما في وضع بِدهُم يِقُومُو يعْمَلُو أكل للناس ؟!!! لأ ... هادا من الدِين إنو الناس يِجِبُولهُم الأكل ... وهادي موجودة عِنا في العيلة ... ومش في العيلة بس ... لأ ... بَلاَحِظ في مُخَيَمْنَا لو جارنا مات ... لو جارنا مش قريبي ... فأنا بأعمل سواء فطور او غدا أو عَشَا ... في أيا وقت وبَروح بأبعت للولاد وبأروح الفطور هادا بَوَديلْهُم إياه ... وكذلك جاري هادا بِجيب إلو وهادا بِجيب إلو وهادا بِجيب إلو ...يعني أنا لما توفى أبوي هادي العادة كانت موجودة عِنا ... جَبولي الجيران وصحابي ... كانو  يجيبو أكم كرتونة بيض ... أكم ربطة خبز ... يِجيبُو طبيخ لأهل الميت لإنو أهل الميت في وقت ( صعب ) هُما بدهم يستقبلو الناس ولا يقومو يجيبو أكل ؟!!! "

طيب إنتو كيف بتكرمو ضيوفكو ؟ 
" الضيف العزيز مثلا إلو فترة مَجَاش أو أجَا من مُخيم ثاني ...  مش زي ضيف اليوم (الضيف العادي ) ... الأقارب بْتيجي ... كل أسبوع انا بَرُوح بَتفقد أرحامنا ... بَرُوح على البريح بَرُوح على جحر الديك ... بس لما ييجي ضيف من فترة مَجَاش أو أَجَا ضيف من بَرَة مثلا ... دُغري بَرُوح بَجيب خروف وبَدبحو وبعمل وجبة غداء إلو وبَعْزِم كمان الجيران وبْنِعملهم وجبة غداء ... والله أنا بالنسبة إلي لو بدي أروح أتداين دِين بدي أوفى بالإشي هادا ... خروف بَجيبلو ... يعني أحَمِل حالي ... الواحد يِبَيِض وجهو قدام الضيف تبعو ... والله الحمد لله هادي حاجة معروفة لو بِدُو يتداين دِين ب 150 دينار أو 200 دينار بِرُوح بِشتري خروف وبِدبحو ... ال 200 دينار ولا حاجة ... لو 1000 دينار حتى ( مش مشكلة ) بس المهم إكرام الضيف ... هادي عادة موجودة عِنا لليوم " 

طيب بسمع أنا طعمي التُم تستخي العين إيش يعني ؟  
" هلقيت بِجِيك ضيف مثلا ... وتْقَدْملًُو حاجة كويسة بُكرة إنتا لو رُحت عليه بِقُلك آه والله هادا رُحِت عليه ( وأكرمني ) مثلا رُحت عليه زُرْتُو  إنتا ... في اللحظة هادي بِقلك إنو أنا إجيبت عليه وقَدَمْلِي حاجة ... مثلا أكلة شهية سواء جاج مشوي أو غيرو ... فهُو بدو يِقدم الإشي هادا ... يعني بِتْخَجْلُو إنتا ... لازم يِوَفِي بالإشي هادا " 
اللقم بتطر النُقَم ؟  
" هادا مثلا إنو الواحد يعمل حاجات لله ... يعني أنا في مقدرتي هلقيت أعمل حاجة لله ... فَبَرُوح مثلا لو جِبتِلِي خروف ودبحتو مثلا ... لو كل خمس تُشهُر جِبتِلي خروف ودبحتو سواء وزعتو كل دار مثلا نص كيلو أو كيلو أو عَمَلِت أكل وعِزَمت الأخوان إلي وضعهم تعبان ... هادا الإشي إنتا قدمتو يكون لوجه الله ... يمكن هادا الإشي يبعد عنك المصائب والشُرُور والأمراض ... لإنك إنتا في اللحظة هادي قدمت حاجة لوجه الله ... وفي ناس هادي الإشي ( ما بعملوه ) يعني بكون معاه مال كثير لكن ما بيعمل حاجة لله "
لا سلام على طعام شو معناتها ؟ 

" إذا إنتا مثلا كنت قاعد عالأكل ... وقت أكل ... وأجَا مثلا واحد عليك ... عمك ... إبن أخوك ... يعني ما تطرح السلام إذا إنتا بدك توكل بتقعد معاهم ما بدك توكل بتقعد على جنب بحيث إنهم يِِخَلْصُو وبعدين بتقعد تتحدت إنتا وإياه وتتخرف وهيكا " 

العين إلي بتاكل ؟ إيش يعني ؟ 

" الرسول عليه الصلاة والسلام لما كان يقول ... إنو البنآدم لو عندو واديين من ذهب لتمنى الثالث ... فيه ناس بْتلقاه الله فاتح عليه مثلا خير ورزق وشُغُل وكل إشي لكن بْتِلقاه طماع ... قد ما بدو يجتهد  في الدنيا ويجري ويجيب ويِحضوِش ويحط فبتلقاه عينو دايما فارغة ... حتى لو إنتا مثلا أيا أكلة هيكا بتقول ها يمكن قليلة ... لكن لو عينك فارغة والله لو تعمل قدها 10 مرات ... لكن إذا فيه قناعة الله بِبَارك في الأكل هادا " 
طيب آخر سؤال أكتر أكلة إنتا بتحبها وكيف بتنعمل ؟ 

" والله في وقت الصيف أنا بَحِب الملوخية والباميا هادي يمكن أحسن أكلات بحبها... هي الاكلة المُفضلة عندنا ... في الشِتَا أكثر أكلة يمكن بحبها العدس مع الملوخية الناشفة هادي أفضل أكلة ... لو تظل عندي هادي الأكلة طول الأسبوع وفيه عندي جميع أنواع الأكل هادي الأكلة بَفَضِلها أكتر حاجة وبَحُطها عندي في التلاجة ووقت ما بِدي بوخد منها وبُوكل منها "

طيب في ناس بقرفو من العدس ؟

" والله انا إشتغلت عند اليهود يمكن 16 سنة ... بَقَا عِنا واحد يهودي أميركاني مْعَلِم ... كبير يمكن ( عمرو ) ستين سنة ... كنت لما بَطْبُخ العدس في الشغل هناكا ييجي أحُطلو صحن هيكا يِقُولي يا شيخ رمضان وقت ما تُطْبُخ من الطبخة هادي هاتلي ... هُوْ أجنبي ومُديرن يعني زي ما تقول (ومُديرن  : Modern ... لفظ إنجليزي يستخدم بكثرة باللفظ العربي للتعبير عن التَحَضر كأن تقول فافي أو هاي هاي أو كُبَار ... وهي بمعني مُعاصر  ) كانت تعجبو الأكلة هادي ... فَفِيه اليوم بِقُلَك ( لأ ) بِرَوِح الولد من المدرسة بِقُول ... أوووووه إنتو عاملين عدس ... بيني وبينك جيل اليوم ما بِحب طبخة العدس ... لكن جيل الكبار بِحُبوها الطبخة هادي ... جيل اليوم بِفضل مقالي ولا حاجة تانية أفضل من العدس مَعِنُو هادي الطبخة غنية بالمواد النشوية .. طبيخ العدس والفول والفاصوليا الناشفة هادي غنية بالمواد النشوية ... لكن فيه بِيِفهَمُوش بالحاجات هادي "     

